
                Nr.23/101/2004

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru completarea Legii nr.26/1990 privind registrul comerţului, republicată în Monitorul Oficial al României, Partea I, nr.49 din 4 februarie 1998, cu modificările şi completările ulterioare, transmis comisiei noastre cu adresa nr. P.L.-x 350 din 8 iunie 2004, înregistrată la comisie sub nr.23/101 din 8 iunie 2004, iniţiată de domnul deputat Constantin Niţă.



În raport de obiectul şi conţinutul său, propunerea legislativă face parte din categoria legilor ordinare.

Potrivit art.75 alin.(1) şi (3) din Constituţia României, republicată şi art.86 alin.(3) pct.1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

PREŞEDINTE,

István Antal

      Nr.23/101/2004

RAPORT

asupra propunerii legislative pentru completarea Legii nr.26/1990 privind registrul comerţului, republicată în Monitorul Oficial al României, Partea I, nr.49 din 4 februarie 1998, cu modificările şi completările ulterioare


În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată, spre dezbatere în fond, cu propunerea legislativă pentru completarea Legii nr.26/1990 privind registrul comerţului, republicată în Monitorul Oficial al României, Partea I, nr.49 din 4 februarie 1998, cu modificările şi completările ulterioare, transmis comisiei noastre cu adresa nr. PL-x 350 din 8 iunie 2004, înregistrată la comisie sub nr.23/101 din 8 iunie 2004, iniţiată de domnul deputat Constantin Niţă.



Potrivit art.75 alin.(1) şi (3) din Constituţia României, republicată şi art.86 alin.(3) pct.1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.



Senatul României a respins propunerea legislativă în şedinţa din 31 mai 2004 în calitate de primă Cameră sesizată.



Cu avizul nr.519 din 26 martie 2004, Consiliul Legislativ a avizat favorabil proiectul de lege.



Cu avizul nr.364/16.06.2004, Comisia pentru buget, finanţe şi bănci a hotărât respingerea propunerii legislative.



Cu adresa nr.1397 din 27.04.2004, Guvernul României a transmis punctul de vedere prin care nu susţine adoptarea acestei iniţiative legislative.



Potrivit prevederilor art.60 din Regulamentul Camerei Deputaţilor, membrii comisiei au examinat proiectul de lege în şedinţa din 21 septembrie 2004.



La dezbaterile proiectului de lege au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Justiţiei - domnul Ioan Chiper, reprezentanţi ai Oficiului Naţional al Registrului Comerţului - doamna director Ana Ujică.



Propunerea legislativă vizează instituirea, în sarcina comercianţilor, a obligaţiei de a deţine o pagină de Internet în cuprinsul căreia să fie prezentată activitatea comerciantului, datele de contact, precum şi produsele, serviciile sau lucrările pe care acesta le comercializează.



După examinarea proiectului de lege, membrii comisiei au hotărât cu unanimitate de voturi, respingerea propunerii legislative din următoarele considerente:



1. Comercianţii sunt obligaţi să înregistreze în registrul comerţului toate actele şi faptele prevăzute de lege. În cazul lipsei înregistrării, acestea nu sunt opozabile terţilor. Totodată, dacă înregistrările sunt solicitate cu întârziere, legea prevede aplicarea amenzii judiciare prevăzute la art.44 din Lege. Între elementele a căror înregistrare este obligatorie se regăsesc majoritatea celor enumerate la art.311, a cărei introducere este propusă prin art.10 din Proiect.



Toate aceste informaţii se înscriu în baza de date computerizate a registrului comerţului, din care, dat fiind caracterul său public, pot fi obţinute în formă materială sau pe cale electronică, contra unui tarif rezonabil aprobat prin Hotărârea Guvernului nr.913/2004, de către orice persoană autorizată. Programul RECOM on-line, prin care informaţiile pot fi accesate electronic, este accesibil oricui, direct sau prin intermediul paginii web a Oficiului Naţional al Registrului Comerţului www.onrc.ro, având de asemenea o componentă gratuită. Bilanţurile firmelor pot de asemenea fi vizualizate pe site-ul Ministerului Finanţelor Publice www.mfinante.ro.



În consecinţă, firmele pot să-şi creeze adrese proprii de Internet, aceasta fiind o decizie de management, dar pentru clienţi şi partenerii de afaceri, site-ul ONRC prezintă o credibilitate mai mare.



2. Comercianţii la care se referă propunerea legislativă sunt, în înţelesul Legii, persoanele fizice, asociaţiile familiale, societăţile comerciale, societăţile şi companiile naţionale, grupurile de interes economic, regiile autonome şi organizaţiile cooperatiste, precum şi sucursalele înfiinţate de acestea.



Atât persoanele fizice autorizate, asociaţiile familiale, cât şi o mare parte din societăţile comerciale, a căror activitate nu are anvergură, nu au necesităţi de marketing care să necesite înfiinţarea unui site, cheltuielile suplimentare astfel angajate nefiind justificate.



3. Oficiul Naţional al Registrului Comerţului are ca funcţie legală prestarea serviciului public de ţinere a registrelor comerţului, asigurând înregistrarea şi opozabilitatea actelor şi faptelor comercianţilor.



Activitatea prevăzută la art.111, a cărei introducere este propusă prin art.2 al Proiectului, de creare a site-urilor (Web Design) şi de administrare a acestora, ar reprezenta prestarea unui nou serviciu, de natură comercială. Această activitate este o activitate concurenţială, reglementată distinct, în care implicarea unei instituţii publice ar crea distorsiuni.



La lucrările şedinţei au fost prezenţi 19 de deputaţi din numărul total de 25 de membri ai comisiei.



În raport de obiectul şi conţinutul său, proiectul de lege face parte din categoria legilor ordinare.

                PREŞEDINTE,                                              SECRETAR,

                 István Antal                                                 Aurelia Vasile

Consilier,

Viorela Gondoş

